*Šis straipsnis apie upę. Apie miesto dalį skaitykite straipsnyje Danė (Klaipėda).*

| Akmena-Danė |
| --- |
| Akmena ties Kretinga Akmena ties Kretinga |
| **Ilgis** | 62,5 km |
| **Baseino plotas** | 595 km² |
| **Vidutinis debitas** | 6,9 m³/s |
| **Ištakos** | Kretingos rajonas |
| **Žiotys** | Kuršių marios |
| **Šalys** | Lietuva |
|  |
|  **Vikiteka** | Akmena-Danė |

Danė Klaipėdoje
Akmena ties Kurmaičiais
Akmena ties Valėnais
Biržos tiltas
**Akmena-Danė** – upė vakarų Lietuvoje. Prasideda prie Mažųjų Žalimų kaimo, 6 km į p.v. nuo Salantų, teka per Kretingos rajoną, Kretingos miestą, Klaipėdos rajoną ir Klaipėdoje įteka į Kuršių marias.

55–57 km nuo žiočių ir Klaipėdos mieste upės vaga sureguliuota. Vidurupis teka eroziniu slėniu, gausu riedulingų rėvų. Žemiau Kretingos teka plačiu senslėniu. Slėnio vid. plotis 400–500 m, šlaitų aukštis 5–10 m. Aukštupio ir vidurupio vagos vidutinis plotis 5–18 m, žemupio iki 40 m. Gylis 0,3-1,3 m, Klaipėdoje 5–7 m. Vid. nuolydis 88 cm/km, žemupio (15 km iki žiočių) nuolydis 7 cm/km. Srovės greitis 0,1-0,2 m/s. Debitas žiotyse: maks. 90, min. 0,7 kub.m/s. Pavasario potvynių aukštis: vidurupyje iki 3 m, ties Klaipėda iki 1,7 m.

Manoma kad kuršiškos kilmės *Dangės* pavadinimas kilęs nuo to, kad Akmena ties Klaipėda tekėdama suformuoja statų „kampą".

Intakai
-------

|  |  |
| --- | --- |
| * Kairieji:
	+ Raudonupis (atstumas nuo žiočių 59,2 km)
	+ Varupis (56,2 km)
	+ Vinkšnupis (53,8 km)
	+ Vaineikupis (48,0 km)
	+ Šukupis (45,6 km)
	+ Skroblupis (42,8 km)
	+ Pilsupis (38,4 km)
	+ Burkštinas (35,1 km)
	+ A – 1 (33,2 km)
	+ Dopultis (32,0 km)
	+ Jaurykla (30,4)
	+ Degalas (25,6 km)
	+ Babrūnė (25,0 km)
	+ Bonė (23,1 km)
	+ Eketė (16,2 km)
	+ Ringelis (12,3 km)
 | * Dešinieji:
	+ Ąžuolupis (atstumas nuo žiočių 56,7 km)
	+ Šlaveita (50,0 km)
	+ Kunigupis (43,5 km)
	+ Juodupis (38,0 km)
	+ Tenžė (27,1 km)
	+ Dūmešis (15,8 km)
	+ Purmalė (11,4 km)
 |

Kiti objektai
-------------

Laivas „Meridianas" Akmenos – Dangės upėje Klaipėdoje
Ant Akmenos-Dangės upės yra 4 tvenkiniai:

* Tūbausių (atstumas nuo žiočių 41,2 km, plotas 84,9 ha)
* Padvarių (34,2 km, 82 ha, įrengtas 1981 m.)
* Kretingos (31,4 km, 7,1 ha)
* Bajorų (28 km, 1,5 ha)

Prie upės esantys svarbesni objektai:

* Grūšlaukės kraštovaizdžio draustinis (įkurtas 1992 m. į jį įeina apie apie 3 km Akmenos upės aukštupio),
* Kurmaičių piliakalnis (Akmenos ir Pilsupio santakoje),
* Kretingos vandens malūnas (pastatytas apie 1786 m.),
* Kretingalės tiltas per Akmenos upę kelyje Kretingalė – Smilgynai (pastatytas 1880 m.),
* Aukštkiemių, Plūcių kapinynas (0,2 km į p.r. nuo Klaipėdos – Palangos kelio tilto per Dangę,
* Botanikos sodas,
* Velnio akmuo (4 m ilgio, 3,3 m pločio, sveria apie 50 t kairiajame Dangės krante, Tauralaukyje,
* Klaipėdos piliavietė (kairiajame krante, netoli žiočių), į ją vedantis Pasukamasis tiltas,
* Pirmoji Smiltynės perkėla.

Prie upės Akmena-Dangė yra šios gyvenvietes: Mažieji Žalimai, Knėžai, Akmenalės, Rubiniškė, Darataičiai, Vaineikiai, Dubašiai, Kašučiai, Užparkasiai, Žiogeliai, Genčai, Tūbausiai, Kurmaičiai, Tinteliai, Padvariai, Kretinga, Bajorai, Ėgliškiai, Egliškiai, Valėnai, Šlikiai, Kretingalė, Sarčiai, Pipirai, Gvildžiai, Purmaliai, Tauralaukis, Klaipėda.

Pavadinimai
-----------

Nuo versmių iki Bajorų (Klaipėdos krašto ribos) vadinama *Akmena*, toliau – oficialiai *Dane*, – paprastai *Dange* (iki 1984 m. buvo vadinama tik *Dange*). Pirmą kartą ši upė paminėta 1252 m. liepos 29 d. Kalavijuočių ordino magistro ir Kuršo vyskupo sutartyje dėl Klaipėdos pilies pastatymo, ji vadinama *Dange* (1253 m. – *Danghe*, 1290 m. – *Dange*).

Upėvardis „Akmena" kilo nuo žodžio *akmuo*. Pavadinimas „Danė" laikomas labai senovišku, siejamas su av. *dānu-* „upė", oset. *дон* „upė, vanduo". O žodis „Dangė" kildinamas iš *danga* („purvina, pelkėta vieta, valka").

Nėra sutariama, kuri vandenvardžio lytis – *Danė* ar *Dangė* – pirminė. Dalis kalbininkų (Vytautas Mažiulis, Antanas Salys) formą *Dangė* laiko pirmine, kuršiškos kilmės. Šaknis *dang-* yra daugiareikšmė, o latvių vardyne itin susijusi su vietovardžiais. Be pagrindinės reikšmės 'riesti, lenkti' ir iš jos išeinančių 'kampas', 'įlanka', 'nelygus, išdaužytas kelias', yra ir kita – 'žemuma, žema, pelkėta vieta'.

Literatūra
----------

* Mažosios Lietuvos enciklopedija. T1. V. 2000. p. 266

1. ↑  Aleksandras Vanagas. Lietuvių hidronimų etimologinis žodynas. – Vilnius: Mokslas, 1981.
2. ↑  Dalia Kiseliūnaitė. *Klaipėdos krašto toponimai*. Vilnius: Lietuvių kalbos institutas, 2020. p. 41–42.

Nuorodos
--------

* Apie upėvardžius Dangė ir Danė (D1)
* Apie upėvardžius Dangė ir Danė (D2)
* Upės aprašymas